ΓΡΑΠΤΗ ΕΡΩΤΗΣΗ E-0877/97 υποβολή: Amedeo Amadeo (NI) προς την Επιτροπή (12 Μαρτίου 1997)

Θέμα: Πράσινο Βιβλίο - Χρηματοπιστωτικές υπηρεσίες και καταναλωτές

Όσον αφορά τις «Χρηματοπιστωτικές υπηρεσίες: πώς θα ικανοποιηθούν οι προσδοκίες των καταναλωτών - Πράσινο Βιβλίο» (COM(96) 209 τελ.), κατ' αρχήν θεωρούμε το Πράσινο Βιβλίο ως σημαντική ευκαιρία εμβάθυνσης και ανάλυσης των υφιστάμενων προβλημάτων και εμποδίων προκειμένου να εξασφαλιστεί η καλύτερη προστασία του χρήστη χρηματοπιστωτικών υπηρεσιών και να διευκολυνθεί η ευρύτερη διάδοση των διασυνοριακών υπηρεσιών. Στη συζήτηση και την εμβάθυνση των προβλημάτων αυτών έχουν συμβάλλει οι εκπρόσωποι των ενώσεων καταναλωτών και των ενώσεων των τραπεζών, των ασφαλιστικών εταιριών και των χρηματοπιστωτικών ιδρυμάτων. Επισημαίνεται ότι το κείμενο που υπέβαλε η Επιτροπή περιέχει πληθώρα σκέψεων και πληροφοριών, αλλά και ερωτηματικών και αντιφάσεων. Στη διαμόρφωση του κειμένου, η προστασία του καταναλωτή εμφανίζεται δευτερεύουσα και προπαντός απόρροια της υλοποίησης της εσωτερικής αγοράς.

Ζητείται από την Ευρωπαϊκή Επιτροπή να τροποποιήσει την οπτική αυτή, αναγνωρίζοντας την ίδια σημασία και για τους δύο στόχους. Χωρίς την κατάλληλη θετική ανταπόδοση για τους καταναλωτές, δηλαδή την εξασφάλιση μεγαλύτερης ωφέλειας και καλύτερης ποιότητας υπηρεσιών, η ενιαία αγορά διατρέχει τον κίνδυνο να φανεί πλεονεκτική μόνο για τους παραγωγούς εμπορευμάτων και υπηρεσιών και ξένοι προς τις ανάγκες των πολιτών.

Απάντηση του κ. Monti εξ ονόματος της Επιτροπής (29 Απριλίου 1997)

Η Επιτροπή κατά κανένα τρόπο δεν θεωρεί την προστασία του καταναλωτή ως δευτερεύοντα στόχο ή απόρροια της υλοποίησης της εσωτερικής αγοράς. Οι εν λόγω δύο στόχοι είναι ίσης σημασίας και πρέπει να υλοποιηθούν ταυτόχρονα. Επιπλέον, η Επιτροπή συμμερίζεται πλήρως την άποψη του Αξιότιμου Μέλους, ότι εάν δεν υπάρξουν πλεονεκτήματα για τον καταναλωτή, η εσωτερική αγορά διατρέχει τον κίνδυνο να θεωρηθεί ως επωφελής μόνο για τους προμηθευτές προϊόντων και υπηρεσιών.

Η Επιτροπή είναι πεπεισμένη ότι αυτό δεν συμβαίνει. Πράγματι, οι καταναλωτές ήδη επωφελούνται διπλά από την εσωτερική αγορά στον τομέα των χρηματοπιστωτικών υπηρεσιών. Πρώτο, η σημαντική αύξηση του ανταγωνισμού μεταξύ των φορέων παροχής χρηματοπιστωτικών υπηρεσιών (για παράδειγμα, τα διασυνοριακά τραπεζικά καταστήματα έχουν αυξηθεί κατά 58% από το 1993) προωθεί την καινοτομία και επηρεάζει τις τιμές. Για παράδειγμα, η εμφάνιση της «άμεσης τράπεζας» μπορεί να αποδοθεί στην ανάγκη μιας επιχείρησης να συμπιέσει τα έξοδά της για να παραμείνει ανταγωνιστική. Δεύτερο, η μέχρι στιγμής υλοποιηθείσα εναρμόνιση ορισμένων διατάξεων προστατευτικών για τον καταναλωτή επιτυγχάνει δύο στόχους, αφενός, να αυξηθεί η εμπιστοσύνη του καταναλωτή στην εσωτερική αγορά εξαλείφοντας τα εμπόδια που δημιουργεί στον προμηθευτή η διαφορά των εθνικών νομοθεσιών, και αφετέρου να αυξηθεί η ποικιλία της προσφοράς σε μία δεδομένη αγορά.

Ωστόσο, η Επιτροπή έχει πλήρη συνείδηση του γεγονότος ότι αυτό δεν σημαίνει ότι η κατάσταση, από την άποψη του καταναλωτή, είναι απόλυτα ικανοποιητική. Κατά τη διάρκεια των διαβουλεύσεων που πραγματοποίησε η Επιτροπή στο πλαίσιο της παρακολούθησης του πράσινου βιβλίου της, προέκυψαν διάφορα εμπόδια και προβλήματα. Στο εξής, η Επιτροπή θα αναλάβει την επίλυσή τους με κάθε δυνατό μέσο, εάν παραστεί ανάγκη ακόμη και δια της νομοθετικής οδού. Η Επιτροπή θα εκδώσει σύντομα ανακοίνωση για το εν λόγω θέμα.